**MOJA ISTINA**

Dvanaestogodišnjakinja. Živim u pratnji prave i nametnute istine, stvarnih sjećanja i onoga što pričaju. Na svoj način proživljavam i jedno i drugo. Borim se.

Službeno iz matice rođenih: rođeno žensko dijete 2. travnja 2006. godine u Čakovcu;Hrvatica; otac Boris; majka Tea.

Neslužbeno: rođeno žensko dijete; majka Tea - premlada i nespremna; biološki otac nepoznat - očinstvo preuzima Boris.

Mama je odlučila da Boris bude moj tata. Pristao je bez oklijevanja. Čim sam se rodila, uz moje ime stajalo je njegovo prezime. Prigrlio me i učinio svojom. Bila sam njegova voljena kćerkica. Boris i ja obožavali smo sladoled od jabuke s puno čokoladnog preljeva. Umirali smo od smijeha brišući čokoladu koja je bila posvuda. Mama je najčešće samo ljuto pružila maramicu i čekala da se nered sredi. Pokazalo se da mama nije baš bila strpljiva u čekanju jer je često odlazila. Boris je uvijek bio tu. Volio me.

U proljeće 6. svibnja 2007. godine rodio se moj brat Aleksandar. Bili smo nerazdvojni. Činilo se da i piškiti moramo istovremeno. Ozbiljno sam shvatila ulogu starije sestre i bila njegova stalna pratiteljica. Ponosno je prohodao kao Aleksandar, poznati glumac po kojem je navodno dobio ime. A ja? Mene je stalno povezivao s guskom Valentinom iz crtića. Njemu se činilo da sam po njoj dobila ime. Nasreću, mama je rekla da to nije istina. Vjerujem joj. Voljeli smo igrati igru skrivača. S vremenom se pokazalo da je ta igra skrivača obilježila našu obiteljsku situaciju. Neprestano skrivanje, traženje i otkrivanje. Prvo se sakrila mama. Ostali smo Boris, Aleksandar i ja. Odjednom je netko, bez pitanja, odlučio mene sakriti k udomiteljici Kseniji u Goričan, a mog brata Aleksandra Mariji u Jalšovec. Bio je to najbolniji dan u mom životu. Mama se nije mogla brinuti o nama, a Boris nam nije pravi otac pa smo jednostavno kao dva neželjena paketa odaslani na dvije potpuno različite adrese. Mama je rekla da će me otpratiti. Bila je to surova igra. Sjećam se ulaska u automobil. Neka nepoznata gospođa ponudila mi je čokoladicu. Plakala sam bez prestanka zatočena u automobilu gledajući kroz prozorčić u nadi da ćemo ubrzo stati, da će se netko predomisliti, da će ova igra završiti. Suze je zamijenila teška knedla koja se smjestila u mom grlu, otežavala mi disanje i potpuno blokirala glasnice. Ksenija i ja nismo se nimalo slagale. Izdržale smo zajedno šest mjeseci. Vratila sam se mami, ali većinu sam vremena provodila s bakom. K baki je povremeno dolazio moj smeđokosi brat Aleksandar. Svojim je zaraznim osmijehom širio toplinu koja me grijala poput najčvršćeg zagrljaja. Puno smo se igrali u dvorištu s maminom braćom. Tih par dana njegovih praznika kod bake brzo je prošlo. Nakon Aleksandrova odlaska još sam dugo podsvjesno čula njegove radosne usklike. U jednom trenutku usklici su utihnuli, a novonastala tišina najavila je strašnu tragediju.

Nestao je Boris. Prilikom kupanja u Muri preminuo je u borbi sa žestokim riječnim virom. Mama i baka su plakale, a ja nisam željela povjerovati da je Boris nestao zauvijek. Vjerovala sam da će se pojaviti, da je to samo još jedna igra skrivača, da se sakrio nakratko i da ćemo ga naći. Dugo sam čekala, ali Boris se nažalost nije vraćao.

U petoj godini predstavljen mi je biološki otac. Mario. Ozbiljan crnokosi muškarac, potpuni stranac. Za mamu je to otkriće predstavljalo trenutak vrijedan pamćenja, a mene je obuzela ravnodušnost. „Stigli su rezultati. Očinstvo je utvrđeno!“ ponosno je obznanila mama oslobođena još jedne zagonetke. Mama je u stalnom traganju za novim, nepoznatim, potpuno udaljena i nesretna. Njezini odlasci i povremena vraćanja stvaraju neizlječivi nemir. Preselili su me baki. Mario je napušten, ali spašen. Povezao se sa svojom obitelji koja je ponudila pomoć. Teta Andreja moja je spasiteljica. Predložila je da se doselim u njenu obitelj. Ušla sam u njihovu kuću i osjetila potpunu toplinu doma. Istog sam se trena raspakirala u nadi da ovaj put ostajem zauvijek. Andreja i Zlatko imaju troje djece, Davida, Alena i Leu. Već dugo osjećam da sam i ja dio njihove obiteljske priče. Nanizale su se fotografije koje s ponosom pohranjujem. Lea i ja u igri aviona, David i vožnja biciklom,razigrana Missy u borbi s kamenčićima, kupanje u moru, igra izazova s prijateljicama, šetnje oko ribnjaka.

O životu moje mame, njenom novom suprugu, djeci, nestalom Borisu, udomljavanju i skrbništvu priča se i dalje. Traži se istina. U svojoj sam borbi naučila najvažnije. Bilježenjem lijepih trenutaka pohranjujem i proživljavam svoju istinu, pravu i jedinu.

Ja sam najmlađe dijete u obitelji omotano u toplu mekanu deku dnevnog boravka koje osjeća da je voljeno.

 Valentina Majhen, 6.a